༈ཀྱཻ།  མར་གད་སྤུངས་འདྲའི་ས་འཛིན་ཁྲ་ལེབ་སོགས།  ། ཕྱོགས་འདིའི་རི་བྲག་ནགས་
ཚལ་ཆུ་ཀླུང་ལ།  ། གནས་པའི་ལྷ་ཀླུ་གཞི་བདག་ཇི་སྙེད་ཀུན།  ། རང་རང་འཁོར་དང་བཅས་པ་གནས་
འདིར་གཤེགས།  ། དངོས་སུ་བཤམས་དང་ཡིད་ཀྱིས་སྤྲུལ་པ་ཡི།  ། མཆོད་དང་གཏོར་མ་དམ་རྫས་
སྤྱན་གཟིགས་ཀྱིས།  ། ས་གཞི་བར་སྣང་ནམ་མཁའི་ཁྱོན་བཀང་སྟེ།  ། ཡུལ་ལྷ་གཞི་བདག་འཁོར་དང་
532
བཅས་ལ་འབུལ།  ། ཁྱད་པར་དྲི་ཞིམ་ལྡན་པའི་ཤིང་སྣ་སོགས།  ། མཐུན་རྫས་བསྲེགས་པའི་བསངས་
ཀྱི་དུད་པའི་སྤྲིན།  ། འདོད་པའི་ཡོན་ཏན་ལྔ་དང་ལྡན་པ་འདི།  ། ཡུལ་ལྷ་གཞི་བདག་འཁོར་དང་བཅས་
ལ་འབུལ།  ། དགྱེས་བཞིན་བཞེས་ནས་ཡུལ་ཕྱོགས་འདིར་འཁོད་པ།  ། བདག་ཅག་རྣམས་ཀྱི་བྱ་སྤྱོད་
མི་མཁས་པས།  ། ཐུགས་དང་འགལ་བར་བགྱིས་རྣམས་བཟོད་བཞེས་ལ།  ། མ་ཡིས་བུ་བཞིན་བརྩེ་
བས་སྐྱོང་བར་མཛོད།  ། མི་ཡི་ན་ཚ་ཕྱུགས་ཀྱི་གོད་ཁ་སོགས།  ། རྐྱེན་ངན་ཉེར་འཚེ་མཐའ་དག་ཞི་བ་
དང་།  ། ཚེ་བསོད་དཔལ་འབྱོར་རིགས་བརྒྱུད་ལ་སོགས་པ།  ། ལེགས་པའི་ཡོན་ཏན་མཐའ་དག་རྒྱས་
པར་མཛོད།  ། སྣོད་དང་བཅུད་ལ་བཀྲ་ཤིས་གཡང་ཆགས་ཤིང་།  ། ཕན་ཚུན་སེམས་མཐུན་ཡ་རབས་
ལུགས་བཟང་སྤྱོད།  ། གཞི་བྱེས་ཀུན་ཏུ་བསམ་དོན་མ་ལུས་འགྲུབ།  ། རྟག་ཏུ་བདེ་སྐྱིད་དཔལ་ལ་རོལ་
པར་མཛོད།  ། ཅེས་འཇུ་ལག་གི་ཀླུང་འགྲམ་གྱི་རི་བོ་ཁྲ་ལེབ་ལ་གནས་པའི་གཞི་བདག་གི་གསོལ་མཆོད་འདི་ལྟ་བུ་དགོས་ཞེས་ཕྱོགས་འདིར་འཁོད་པའི་འབྲོག་པ་རྣམས་ཀྱིས་བསྐུལ་ངོར།  ༧དྷརྨ་བཛྲ་གྱིས་སྒར་ཐོག་ཏུ་བྲིས་པའོ། །  ། །